La Regidoria d'Igualtat de Llíria presenta la publicació “Dones i ciència: són una inspiració”
11 de febrer de 2025

Amb motiu de la commemoració del Dia Internacional de la Dona i la Xiqueta en la Ciència, la Regidoria d'Igualtat de Llíria ha presentat hui la publicació “Dones i ciència: són una inspiració”, amb la qual pretén donar a conéixer i posar en valor el treball de diferents dones de la localitat que destaquen en l'àmbit científic i acadèmic.

El quadern, que arreplega els seus assoliments i les dificultats que s'han pogut trobar en la seua carrera, mostra les trajectòries de l'economista Andrea Cubells, la bioquímica Ana Moreno, la professora universitària Luisa Alamá, la catedràtica de Matemàtiques Aplicades Carmen Coll, la directora de Càtedra de Governança Eloína Coll, l'enginyera Núria Guardiola, la biòloga Gloria Sánchez i la metgessa Isabel Asensi.

La regidora d'Igualtat, Reme Tordera, ha assenyalat que “són històries particulars de dones de Llíria que han treballat molt dur per a aconseguir els seus somnis i són un exemple de superació i inspiració, i que esperem que anime a fomentar la vocació científica i acadèmica en moltes xiquetes”.

A més, ha anunciat que esta publicació “és la primera d'una sèrie que s'editarà cada any per a difondre la labor de més dones de la comunitat científica del nostre municipi”.

El quadern, que es distribuirà en centres educatius de la població i edificis municipals, també presenta a unes altres referents d'Espanya i del món, a més de curiositats científiques relacionades amb la dona.

Amb este acte, l'Ajuntament de Llíria s'ha sumat al Dia Internacional de la Dona i la Xiqueta en la Ciència 2025, en el desé aniversari de la seua celebració, i que porta per lema enguany “Construir un futur per a les dones en l'àmbit científic”.